CELEX: 32018D0753
Language: sk
Date: 2018-05-22 00:00:00
Title: Rozhodnutie Komisie (EÚ) 2018/753 z 22. mája 2018, ktorým sa potvrdzuje účasť Írska na smernici Európskeho parlamentu a Rady 2013/33/EÚ, ktorou sa stanovujú normy pre prijímanie žiadateľov o medzinárodnú ochranu

23.5.2018   
            
            
               SK
            
            
               Úradný vestník Európskej únie
            
            
               L 126/8
            
         ROZHODNUTIE KOMISIE (EÚ) 2018/753
   z 22. mája 2018,
   ktorým sa potvrdzuje účasť Írska na smernici Európskeho parlamentu a Rady 2013/33/EÚ, ktorou sa stanovujú normy pre prijímanie žiadateľov o medzinárodnú ochranu
   EURÓPSKA KOMISIA,
   so zreteľom na Protokol č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a najmä na jeho článok 4,
   so zreteľom na oznámenie Írska, že si želá prijať smernicu Európskeho parlamentu a Rady 2013/33/EÚ (1) z 26. júna 2013, ktorou sa stanovujú normy pre prijímanie žiadateľov o medzinárodnú ochranu, a byť ňou viazané,
   keďže:
   
               (1)
            
            
               Smernica 2013/33/EÚ bola prijatá 26. júna 2013. Členské štáty mali do 20. júla 2015 prijať zákony, iné právne predpisy a správne opatrenia potrebné na dosiahnutie súladu s touto smernicou.
            
         
               (2)
            
            
               Írsko listom z 24. januára 2018 oznámilo, že si želá prijať smernicu 2013/33/EÚ a byť ňou viazané.
            
         
               (3)
            
            
               Írsko 20. februára, 4. apríla a 9. apríla 2018 zaslalo Komisii návrhy právnych predpisov, ktorými sa transponuje smernica 2013/33/EÚ do vnútroštátneho práva. V súčasnosti prebieha dokončovanie týchto návrhov právnych predpisov.
            
         
               (4)
            
            
               Keďže podmienky účasti Írska boli splnené, účasť Írska na smernici 2013/33/EÚ by sa mala potvrdiť, v súlade s postupom stanoveným v článku 331 ods. 1 Zmluvy o fungovaní Európskej únie.
            
         
               (5)
            
            
               Na to, aby Írsko mohlo dokončiť postup potrebný na uvedenie do účinnosti zákonov, iných právnych predpisov a správnych opatrení potrebných na dosiahnutie súladu so smernicou 2013/33/EÚ, sú potrebné prechodné opatrenia. Keďže Írsko sa už nachádza v pokročilom štádiu prípravy návrhov opatrení na transpozíciu uvedenej smernice do vnútroštátneho práva s cieľom prijať ich, považuje sa za primerané žiadať od Írska dokončenie tohto postupu najneskôr do 30. júna 2018,
            
         PRIJALA TOTO ROZHODNUTIE:
   Článok 1
   1.   Účasť Írska na smernici 2013/33/EÚ sa potvrdzuje.
   2.   Smernica 2013/33/EÚ sa uplatňuje na Írsko v súlade s týmto rozhodnutím od 24. mája 2018.
   Článok 2
   Írsko uvedie do účinnosti zákony, iné právne predpisy a správne opatrenia potrebné na dosiahnutie súladu so smernicou 2013/33/EÚ, najneskôr do 30. júna 2018. Írsko Komisii bezodkladne oznámi znenie týchto ustanovení. V uvedených ustanoveniach alebo pri ich úradnom uverejnení sa uvedie odkaz na smernicu 2013/33/EÚ. Podrobnosti o odkaze upraví Írsko.
   Článok 3
   Toto rozhodnutie nadobúda účinnosť 24. mája 2018.
   
      V Bruseli 22. mája 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 180, 29.6.2013, s. 96.